[{"text_idx": "#000000", "text": "Nova okazigo de Esperanto-kurso por hispanparolantoj"}, {"text_idx": "#000001", "text": "En 2020, kunlabore kun Kolombia Esperanto-Ligo (KEL) kaj TEJO, UEA inau\u0306guris retan Esperanto-kurson por hispanparolantoj. Al g\u0302i alig\u0302is 672 homoj el 26 landoj kaj 51 volontulaj instruistoj. La kurso estis plene senpaga por c\u0302iuj. Lau\u0306 la uzita metodo lernantoj dividig\u0302is en etaj grupoj, kiuj inters\u0302ang\u0302is dum entute pli ol 320 sesioj. Fine de la kurso okazis ekzameno, kiu certigis c\u0302u partoprenintoj bone lernis kaj sukcesis atingi bazan nivelon de la lingvo post nur du monatoj. Kvankam la agado okazis kadre de la Amerika Komisiono de UEA, ankau\u0306 homoj el Hispanio partoprenis. Kaj kvankam la agado okazis pere de la hispana, ankau\u0306 okazis reklamoj en la gvarania kaj partoprenis instruistoj el nehispanparolantaj landoj, kiel Brazilo kaj Usono.\nLa 30an de au\u0306gusto 2020 dum la Tago de Ameriko (youtu.be/IAeaTnP1tFM kelkaj el la lernintoj sukcesis prelegi tute flue, i.a. la junulino Diana Alondra pri la arto de la meksika pentristo Luis Vargas Santa Cruz (youtu.be/uRdrejSI3gw kaj instruistoj parolis pri sia sperto instrui al internacia lernantaro. Oni povas legi pli pri la kreado de la kurso c\u0302e la artikolo \u201cEdukado: Neatendita latenta sukceso\u201d de la septembra numero de la revuo Esperanto au\u0306 per la videa prezento de la kurso."}, {"text_idx": "#000002", "text": "Danke al tiu granda sukceso UEA havis multajn novajn individuajn membrojn (c\u0302efe TEJO-ag\u0302ajn) el hispanparolantaj landoj, kiuj revigligis landajn asociojn kaj integrig\u0302is en la nuna internacia Esperanto-komunumo, cetere partopreninte la Virtualan Kongreson de Esperanto. Nun en 2021 denove UEA kaj KEL, partnere kun TEJO kaj Hispana Esperanto-Asocio (HEF), okazigos la kurson. Publika alvoko al alig\u0302oj komencig\u0302is la 26an de marto. Komence oni planis akcepti alig\u0302ojn g\u0302is la 28a de aprilo, fondo-tago de UEA, kiam la Asocio 113-jarig\u0302as, sed la organizteamo decidis longigi la limdaton g\u0302is la 2a de majo. Alig\u0302i eblas per esperanto.co/cursos/c21 kaj UEA invitas c\u0302iujn diskonigi al hispanparolantoj. La kurso okazos lau\u0306 du malsamaj horaroj, kiuj tau\u0306gas lau\u0306 la diversaj horaroj de hispanparolantaj landoj. Ankau\u0306 la c\u0302i-jara kurso dividos la lernantojn en etajn grupojn kontrolatajn de bone trejnitaj kaj kapablaj instruistoj. La kurso komencig\u0302os la 19an de majo kaj finig\u0302os la 10an de julio. Pri nombroj la organizantoj kalkulos je minimume 10 instruistoj kaj g\u0302is la 28a de aprilo 429 homoj alig\u0302is al la kurso."}, {"text_idx": "#000007", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]